Geplaas deur	Gerhard van Huyssteen Vrydag 26 Oktober 2018
Die vakgroep Skryfkuns van die Noordwes-Universiteit en die Pionierskool vir siggestremdes in Worcester se Byderhandprojek bied innoverende, interaktiewe leeservarings waardeur plek en literatuur op grensverskuiwende maniere ervaar kan word. Sowel visueel gestremde as siende persone gebruik 'n kombinasie van konkrete en digitale koppelvlakke (soos braille-instruksies, bordjies met QR-kodes en 'n digitale koppelvlak waarin van spraaktegnologie gebruik gemaak word) om deur die multisensoriese tuin by die Pionierskool te beweeg. Plante in die tuin is gekies met die fokus op reuk en tas; die paadjies is uitgelê met verskillende teksture; buitelugmusiekinstrumente nooi mense uit om saam te speel en musiek te maak. Sentraal tot dié ervaring is tien tuin- en kinderverse deur William Rowland, Hans du Plessis, Bernard Odendaal, Daniel Hugo, Floris A. Brown en Franci Greyling. Van die verse word aangevul deur musiekverwerkings, vertalings en tipografiese animasies sodat gebruikers die werke op 'n verskeidenheid maniere kan ervaar.
In 'n ander projek het 'n seun van die Nuwe Hoop Skool in Pretoria vroeër vandeesmaand vir die eerste keer 'n seunstem gekry om via 'n tablet met ander te kommunikeer. Voorheen moes Alexander Avenant vir lief neem om met die kunsmatige stem van 'n volwasse man te praat, aangesien daar nie 'n Afrikaanse seunskunsstem beskikbaar was nie. Danksy die WNNR en drie vlytige seuns van Constantia Park Laerskool wat ure en ure se stemopnames geskenk het, kan Alexander (en tallose ander seuns soos hy) nou vir die eerste keer soos regte-egte Afrikaanse seuns klink.
Hierdie rubriek het in gewysigde vorm in Beeld van 26 Oktober 2018 verskyn.
Lees 1107 tye	Laaste modifikasie op Vrydag 26 Oktober 2018 15:32
Meer in hierdie kategorie: « Opdrag 4: Die bedrewe taalgebruiker kommunikeer doelgerig	Opdrag 5: Die bedrewe taalgebruiker verwerk (digitale) inligting krities »
Kommentaarskakel	 Saterdag 27 Oktober 2018 08:04	geplaas deur	Gerhard van Huyssteen
Wow, Ria, uitstekend! Doe zo voort.
Kommentaarskakel	 Vrydag 26 Oktober 2018 17:44	geplaas deur	Ria Kotze
Baie dankie vir hierdie rubriek. Op 'n baie klein skaal het ek in Namibia met 'n skrywersgroep begin - een van my idees waarmee ons al weggespring het - is om gedigte en kort stories op fotovideos vas te lê - waar die foto die storie vertel - iemand dit voorlees en die woorde op die skerm verskyn.
Dit is wel nog 'n absolute huis-projek wat deur gewone mense aangepak word. Geen groot en indrukwkkende toerusting nie - sommer net gewone video-editors. En ons werk nog daaraan om dit perfek te kry - maar van ons pogings is reeds daar.
Al hierdie kort voorlesings word op ons YouTube kanaal geplaas en is gratis vir aflaai, lees en luister. Laat weet as ons op enige ander manier kan help. Kyk gerus op die kanaal Die Namib Skryf -https://www.youtube.com/channel/UC0uuq7ZsbTo95UeVQfjwxsw?view_as=subscriber